recursal/SuperWikiNEXT-32B huggingface dataset:
**திவ்யா தத்தா** (Divya Dutta)(பிறப்பு 25 செப்டம்பர் 1977) என்பவர் இந்திய நடிகை ஆவார்.

பிறப்பும் வளர்ப்பும்
--------------------

**திவ்யா தத்தா** இந்தியாவின் பஞ்சாபில் உள்ள லூதியானாவில் செப்டம்பர் 25 ,1977-ல் பிறந்தார். இவருடைய தகப்பனார் இவருக்கு ஏழு வயது இருக்கும் போது மரணம் அடைந்ததால், தாயார் மருத்துவர் நளினியின் நிழலில் வளர்ந்தார் .

திரைப்பட வாழ்கை
---------------

இவர் 1994ஆம் ஆண்டு "இசுக் மெய்ன் ஜீனா இசுக் மெய்ன் மர்நா" என்ற இந்தி திரைப்படத்தில் துணை நடிகையாய் தோன்றினார். இதன் பின்னர் 
பல படங்களில் துணைகதாநாயகியாக வலம் வந்தார் .1999-ல் வெளியான "ஷாகீத் ஈ முபாரட் பூட்டா சிங்" என்ற பஞ்சாபி படத்தில் 
கதாநாயகியாக நடித்தார். இப்படம் பெரும் வெற்றி பெற்றது. ஜாக்கி செராப், நானா படேகர், மனிஷா கொய்ராலா, கோவிந்தா,
ஷில்பா ஷெட்டி நடித்த படங்களில் துணை கதாபாத்திரத்தில் நடித்துள்ளார். இவர் நடித்த வீர் சாரா, தில்லி 6 திரைப்படங்களில் கூடுதல் கவனம் பெற்று சிறந்த நடிகைக்கான பிலிம் பேர் விருதினைப் பெற்றுள்ளார். இதுவரை 90 படங்களுக்கு மேல் நடித்துள்ளார்.

பாலிவுட் இயக்குனரான குஷன் நந்தி பாபுமொஷாய் பண்டூக்பாஸ் என்ற படத்தை இயக்கி வருகிறார். திகில் படமான இப்படத்தில் 
தத்தா நடித்து வருகிறார். இந்நிலையில் இப்படத்திற்கான காட்சிகள் எடுப்பதற்காக படக்குழு இலக்னோ சென்றுள்ளது. இங்கு திவ்யா தத்தா இடம் பெற்ற காட்சிகள் எடுக்கப்பட்டுள்ளது. வயலில் கடும் வெயில் என்று கூட பாராமல் திவ்யா தத்தா தனது உடல் முழுவதையும் புதைத்துக் கொண்டு தலையை மட்டும் வெளியில் வைத்து மூன்று மணி நேரம் இருந்துள்ளார். இக்காட்சிகள் மூன்று மணி நேரத்திற்கு மேலாக எடுக்கப்பட்டுள்ளது.

சொந்த வாழ்கை
------------

இவர் ராணுவ வீரர் சந்தீப் என்பாரை மே 2005-ல் திருமணம் செய்து கொண்டார். ஆனால் இந்த திருமணம் விவாகரத்தில் முடிந்தது. தன் தாயாரை முன்மாதிரியாக கொண்ட இவர் "நானும் என் அம்மாவும்" என்ற புத்தகத்தினை எழுதியுள்ளார்.

மேற்கோள்கள்
-----------

1. 1 2  "Divya Dutta's birthday made 'very special' by Shabana Azmi". *இந்தியன் எக்சுபிரசு*. Indo-Asian News Service. 25 September 2015. 5 May 2016 அன்று பார்க்கப்பட்டது.
2. ↑  "Divya Dutta: Movies, Photos, Videos, News, Biography & Birthday | eTimes". *The Times of India*. 15 June 2021 அன்று பார்க்கப்பட்டது.
3. 1 2  "Divya Dutta's mother inspires her Gippi character". NDTV. 10 April 2013. 19 June 2014 அன்று மூலம் பரணிடப்பட்டது. 25 May 2014 அன்று பார்க்கப்பட்டது.
4. ↑  "Divya Dutta Biography | Divya's Photos, Movies & Interviews - Yahoo! India Movies". Yahoo!. 16 September 2009 அன்று மூலம் பரணிடப்பட்டது. 2 January 2011 அன்று பார்க்கப்பட்டது.
5. ↑  "YouTube". 10 July 2014 அன்று மூலம் பரணிடப்பட்டது – YouTube வழியாக.
ஆகஸ்ட் 05, 2020 அன்று உத்தரபிரதேசத்தின் அயோத்தியில் ராம ஜென்மபூமி கோயிலின் அடிக்கல் நாட்ம் விழாவில் நிருத்ய கோபால் தாஸ்
**மஹந்த் நிருத்ய கோபால் தாஸ்** (*Nritya Gopal Das*) (பிறப்பு; 1938) அயோத்தியின் *மணிராம் தாஸ் கி சவானி* என்ற மிகப்பெரிய கோவிலின் தலைவரும் ராம ஜென்மபூமி அறக்கட்டளை ஸ்ரீராம ஜென்மபூமி தீர்த்தச் சேத்திர அறக்கட்டளை ஆகியவற்றின் தலைரும் ஆவார். இவர் கேசவ தேவ் கோயிலின் தலைவராகவும் உள்ளார்.

பின்னணி
-------

உத்தரபிரதேச மாநிலம் மதுரா மாவட்டத்திலுள்ள கேர்காலா கிராமத்தில் 1938 ஆம் ஆண்டு ஜூன் 11 ஆம் தேதி பிறந்தார்.  1953 ஆம் ஆண்டு பத்தாம் வகுப்புத் தேர்வில் தேர்ச்சி பெற்ற பிறகு, வணிகவியல் படிப்பதற்காக மதுராவில் உள்ள கல்லூரியில் அனுமதி பெற்றார். ஆனால் படிப்பை முடிப்பதற்கு முன்பு 12 வயதில்  அயோத்திக்குச் சென்றார். அயோத்தியில், இவர் மஹந்த் ராம் மனோகர் தாஸின் சீடரானார். பின்னர், வாரணாசியிலுள்ள சமசுகிருத பல்கலைக்கழகத்தில் சாஸ்திரி (பட்டம்) பட்டம் பெற்றார். 1965 ஆம் ஆண்டில், இவர் தனது 27வது வயதில், ஸ்ரீ மணிராம் தாஸ் சவானியின் ஆறாவது மகந்திற்குப் பிறகு மகந்த் ஆனார்.  இந்த கோவில் நகரின் முக்கிய மத மற்றும் ஆன்மீக ஈர்ப்புகளில் ஒன்றாகும். மேலும் மகந்த் நிருத்ய கோபால் தாஸ் தினமும் நூற்றுக்கணக்கான யாத்ரீகர்களை சந்திக்கிறார். இராமாயண பவன் மற்றும் ஸ்ரீ சார் தாம் கோவில் உள்ளிட்ட கோவில்களை கட்டிய பெருமைக்குரியவர். 500 சாதுக்கள் தங்கியிருக்கும் "மணிராம் சவானி"யை நடத்தி வருகிறார்.  இவர் 1984  ஆண்டு முதல் இராம ஜென்மபூமி இயக்கத்துடன் தீவிரமாக தொடர்பு கொண்டுள்ளார். 2006 இல் இராமச்சந்திர தாஸ் பரமஹம்சர் இறந்தபோது ராம ஜென்மபூமி அறக்கட்டளையின் தலைவராக இவர் பொறுப்பேற்றார், தற்போது அவர் ஸ்ரீராம ஜென்மபூமி தீர்த்தச் சேத்திர அறக்கட்டளையின் தலைவராக உள்ளார்.  பாபர் மசூதி இடிப்பு வழக்கில் குற்றம் சாட்டப்பட்டவர்களில் இவரும் ஒருவர்.   இவர் கேசவ தேவ் கோயில் அறக்கட்டளையின் தலைவராகவும் உள்ளார்.

சான்றுகள்
---------

1. 1 2 3  Uprety, Ajay (6 November 2019). "Who is Mahant Nritya Gopal Das, head of Ram Janmabhoomi Nyas". *The Week* (ஆங்கிலம்) (16 December 2018 அன்று பதியப்பட்டது). 2020-08-13 அன்று பார்க்கப்பட்டது.
2. 1 2 3  Bakshi, Gorky (2020-02-20). "Ram Mandir Trust appoints Nritya Gopal Das as Chairman, Champat Rai as General Secretary". *Jagranjosh.com*. 2020-08-13 அன்று பார்க்கப்பட்டது.
3. ↑  "Outlook India Photo Gallery - Mahant Nritya Gopal Das". *Outlook India*. 2020-08-13 அன்று பார்க்கப்பட்டது.
4. ↑  Iyer, Aishwarya S. (2020-02-20). "2 Accused of Babri Masjid Demolition Now Part of Ram Mandir Trust". *TheQuint* (ஆங்கிலம்). 2020-08-13 அன்று பார்க்கப்பட்டது.
**கிளியோம்ப்ரோடஸ் I** (*Cleombrotus I*, கிரேக்கம்: Κλεόμβροτος‎ Kleombrotos ; இறப்பு, கிமு 6 சூலை 371 ) கிமு 380 முதல் கிமு 371 வரை ஆட்சி செய்த அகியட் பரம்பரையைச் சேர்ந்த எசுபார்த்தன் மன்னர் ஆவார். கிளியோம்ப்ரோடசின் துவக்ககால வாழ்க்கை பற்றி அதிகம் அறியப்படவில்லை. இவர் பௌசானியாசின் மகனாவார். கிமு 380 இல் இவரது சகோதரர் முதலாம் அகேசிபோலிஸ் இறந்த பிறகு இவர் எசுபார்த்தாவின் மன்னரானார். மேலும் லியூக்ட்ரா சமரில் எபமினேண்டாசின் தலைமையிலானதீபன்களுக்கு எதிராக நேச நாட்டு எசுபார்த்தன்-பெலோபொன்னேசிய இராணுவத்தை வழிநடத்தினார். இவரது மரணம் மற்றும் இவரது இராணுவத்தின் முழுமையான தோல்வி பண்டைய கிரேக்கத்தில் எசுபார்த்தன் ஆதிக்கம் முடிவுக்கு வர வழிவகுத்தது. கிளியோம்ப்ரோடசுக்குப் பிறகு அவரது மகன் இரண்டாம் ஏஜெசிபோலிஸ் பதவி ஏற்றார். இவரது மற்றொரு மகன் இரண்டாம் கிளீமினெஸ் ஆவார்.

பல வரலாற்றாசிரியர்கள் கிளியோம்ப்ரோடசை அவரது சக மன்னரான இரண்டாம் அஜிசிலேயஸ் போலல்லாமல், தீபன் சார்பு போக்கைக் கொண்டிருந்தார் என்கின்றனர். சில நவீன வரலாற்றாசிரியர்கள் அவர் உண்மையில் தீபனுக்கு ஆதரவானவர் என்பதை நம்பவில்லை என்றாலும், அவரது சமகாலத்தவர்களால் லுக்ட்ராவில் ஏற்பட்ட அவமானகரமான தோல்விக்கு அவர் குற்றம் சாட்டப்பட்டார்.  தேமோபைலேச் சமரில் லியோனிடாசுக்குப் பிறகு போரில் இறந்த முதல் எசுபார்த்தன் மன்னர் இவரே.

குறிப்புகள்
-----------

1. ↑  செனபோன், *Hell.*
**காதர்பாட்சா முத்துராமலிங்கம்** (*Katharbatcha Muthuramalingam*) என்பவர் இந்திய அரசியல்வாதியும் இராமநாதபுரம் சட்டமன்றத் தொகுதியின் உறுப்பினர் ஆவார். இவர் திராவிட முன்னேற்றக் கழகத்தின் உறுப்பினராகவும் இராமநாதபுரம் மாவட்ட கழக செயலாளராகவும் உள்ளார்.

ஆரம்ப கால வாழ்க்கை
------------------

முத்துராமலிங்கம் திராவிட முன்னேற்றக் கழகத்தின் (திமுக) முன்னாள் சட்டமன்ற உறுப்பினரான காதர் பாட்ஷா (எ) வெள்ளைச்சாமி மற்றும் ருக்மணி அம்மாள் ஆகியோரின் மகன் ஆவார்.

அரசியல் வாழ்க்கை
----------------

முத்துராமலிங்கம் 1996 முதல் 2016 வரை தொடர்ந்து 4 முறை மேலராமநதி ஊராட்சி ஒன்றிய தலைவராக 20 ஆண்டுகள் பணியாற்றினார்.

இவர் 2021ஆம் ஆண்டு நடைபெற்ற தமிழ்நாடு சட்டமன்றத் தேர்தலில் 51.88% வாக்குகளுடன் இராமநாதபுரத்திலிருந்து (மாநில சட்டமன்றத் தொகுதி) தமிழ்நாடு சட்டமன்ற உறுப்பினராகத் தேர்ந்தெடுக்கப்பட்டார். இவர் 2021-2022ஆம் ஆண்டிற்கான பொது நிறுவனக் குழுவின் உறுப்பினராக உள்ளார். இவர் ஆறாவது மாநில நிதி ஆணையத்தின் அதிகாரப்பூர்வமற்ற உறுப்பினராக நியமிக்கப்பட்டுள்ளார்.

மேற்கோள்கள்
-----------

1. 1 2  "Election Commission of India". *results.eci.gov.in*.
2. ↑  "Katharbatcha Muthuramalingam(DMK):Constituency- RAMANATHAPURAM(RAMANATHAPURAM) – Affidavit Information of Candidate". *myneta.info*. 29 May 2021 அன்று பார்க்கப்பட்டது.
3. ↑  "ராமநாதபுரம் தொகுதி: 50 ஆயிரம் வாக்குகள் வித்தியாசத்தில் திமுக வேட்பாளர் வெற்றி!". *ETV Bharat News*. 10 June 2021 அன்று பார்க்கப்பட்டது.
4. ↑
**இந்திரா காந்தி சாலை** அல்லது **இந்திரா காந்தி சரணி** என்பது இந்தியாவின் மேற்கு வங்காளம் கொல்கத்தாவில் உள்ள சாலை ஒன்றாகும். இது முன்னர் **செஞ்சாலை** என அழைக்கப்பட்டது**.** மத்திய கொல்கத்தாவில் இச்சாலை ஈடன் கார்டனிலிருந்து (ரசுமோனி பகுதி-கோஸ்தோ பால் சரணி சந்திப்பு) வில்லியம் கோட்டை மேற்கு வாயில் (டஃபெரின் சாலை-அவுட்ராம் சாலை சந்திப்பு) வரை செல்கிறது. வில்லியம் கோட்டை மேற்கு வாயிலுக்கு தெற்கே, செஞ்சாலை கேசுவரினா சாலை/கிதிர்பூர் சாலையாக மாறுகிறது. 1820ஆம் ஆண்டு பவுல்வர்டு சாலை அமைக்கப்பட்டது. இது கொல்கத்தா மைதானத்தை இரண்டாகப் பிரிக்கிறது. பிரித்தானிய அதிகாரிகள் அணிவகுப்புகளை நடத்தும் வகையில் இச்சாலை அமைக்கப்பட்டது. இதனுடைய மேற்பகுதியின் காரணமாக இச்சாலைக்குச் செஞ்சாலை எனப் பெயரிடப்பட்டது.

 செஞ்சாலையில் குடியரசு தின அணிவகுப்பு
இரண்டாம் உலகப் போரின் போது, கல்கத்தாவின் மையப் பகுதியில் உள்ள சாலை, போர் விமானங்கள் தரையிறங்கும் பகுதியாகச் செயல்பட்டது. வருடாந்திர கொல்கத்தா பேரோட்டம் செஞ்சாலையில் உள்ள படைக்கலவீரர் மன்றத்தின் வெளிப் பகுதியிலிருந்து தொடங்குகிறது. 'இந்திரா காந்தி சாலை' என்ற பெயர் 1985-ல் சூட்டப்பட்டது.

மேற்கோள்கள்
-----------

1. ↑  Google maps
2. ↑  Cotton, H.E.A. *Calcutta Old and New*, 1909/1980, p 72, General Printers and Publishers Pvt. Ltd.
3. 1 2 3  Robert H. Farquharson (2004). *For Your Tomorrow: Canadians and the Burma Campaign, 1941-1945*. Trafford. பக். 97. பன்னாட்டுத் தரப்புத்தக எண்:978-1-4120-1536-3. .
4. ↑  "Ninth edition of Kolkata marathon to be held on March 6". NewsX. 2015-12-24. 2016-01-08 அன்று பார்க்கப்பட்டது.
**திவாகர்** (பிறப்பு: 1956) தமிழக எழுத்தாளரும், பத்திரிகையாளரும் ஆவார். வரலாற்றுப் புதினங்கள், சிறுகதைகள், நாடகங்கள், கட்டுரைகள் ஆகியவற்றை எழுதியுள்ளார்.

வாழ்க்கைக் குறிப்பு
-------------------

திவாகர் 1956 ஆம் ஆண்டு சென்னையில் பிறந்தார். தந்தை காலஞ்சென்ற வெங்கடராமன், சென்னையில் ஆசிரியராகப் பணியாற்றியவர். நாகை மாவட்டம், திருவாலி திருநகரியைச் சேர்ந்தவர். சென்னையில் கல்வி கற்ற திவாகர் 1977 இல் ஆந்திரப் பிரதேசம் விஜயவாடாவுக்குப் பணி நிமித்தம் இடம் பெயர்ந்தார். 1985 இல் சசிகலா என்பவரைத் திருமணம் புரிந்து, 1989 முதல் விசாகப்பட்டினத்தில் வசித்து வருகிறார். ஷிப்பிங் டைம்ஸ் எனும் தினசரிக்கு துணை ஆசிரியராக பணியாற்றுகிறார்.

எழுத்துலகில்
------------

விஜயவாடாவில் உள்ள தமிழ் இளைஞர்களை ஒன்றுபடுத்தி ‘நண்பர்கள் மன்றம்’ ஒன்றை உருவாக்கி, முதன் முறையாக தமிழ் நாடகங்கள் எழுதினார். 1978 இல் இவரது முதல் நாடகம் 'சாமியாருக்குக் கல்யாணம்' மேடையேற்றப்பட்டது, பின் மூன்று நாடங்கங்கள் கவிஞர் தேவாவுடன் இணைந்து எழுதி மேடையேற்றினார்.

விசாகப்பட்டினத்தில் சிங்கப்பூர் சிங்காரி, காதல் கடிதம், மாப்பிள்ளையே உன் விலை என்ன?, அச்சமில்லை அச்சமில்லை, மலேசியா மாப்பிள்ளை, டாக்டர் டாக்டர் போன்ற பல நாடகங்கள் இவரால் எழுதப்பட்டு மேடையேற்றப்பட்டன.

சமூகப் பணி
----------

விசாகப்பட்டினம் தமிழ்ச்சங்கத்தை இந்துப் பத்திரிகை-விசாகப்பட்டின ஆசிரியர் சம்பத்துடன் இணைந்து விரிவுபடுத்தினார். 16 ஆண்டுகள் தொடர்ந்து செயலராக இருந்து தமிழ்மன்றத்தை நடத்திச் சென்றார். 2010 கோவை செம்மொழி மாநாட்டில் "தமிழ்ச்சங்கங்களும் தமிழும்" எனும் தலைப்பில் பிற மாநிலங்களில் தமிழ்வளர்ச்சி பற்றி கட்டுரை வாசித்தார்.

எழுதிய நூல்கள்
--------------

### வரலாற்றுப் புதினங்கள்

* வம்சதாரா (இரண்டு பாகங்கள்), சென்னை நர்மதா பதிப்பகம்.
* திருமலைத் திருடன்
* விசித்திர சித்தன்
* எஸ்.எம்.எஸ் எம்டன் 22/09/1914 (2010)

### சிறுகதைகள்

* நான் என்றால் அது நானல்ல (சிறுகதைத் தொகுப்பு, 2011)

### ஆன்மிக நூல்கள்

* நம்மாழ்வார் நம்ம ஆழ்வார், திரிசக்தி பதிப்பகம்

### வேறு

* ஏற்றுமதி, இறக்குமதி, கப்பல் போக்குவரத்து சம்பந்தமான ஆங்கிலக் கட்டுரைகள் பல எழுதியுள்ளார்.
* தேவாரம், திருவாசகம் உள்ளடக்கிய திருமுறைப்பாடல்களைத் தெலுங்கு மொழியில் கொண்டுவரும் திருமலை-திருப்பதி தேவஸ்தான திட்டத்துக்குப் பொறுப்பாளராக உள்ளார்.

திவாகரின் வலைத்தளங்கள்
----------------------

* வம்சதாரா
* அடுத்தவீடு
திவிசீமாவில் முக்கியமான கோயில்களைக் காட்டும் வரைபடம் 
 சிறீகாகுலா ஆந்திர மகாவிஷ்ணு கோயிலில் விநாயகர் கல் செதுக்கப்பட்ட நிவாரணம் 
**திவிசீமா** (Diviseema) என்பது இந்திய மாநிலமான ஆந்திராவின் கிருட்டிணா மாவட்டத்தில் உள்ள ஒரு சிறிய மற்றும் ஆற்று முகத்துவாரத் தீவாகும். இது அவணிகட்டா, கொடுரு மற்றும் நாகயலங்கா ஆகிய மூன்று மண்டலங்களை உள்ளடக்கியுள்ளது.

சொற்பிறப்பு
-----------

திவிசீமா என்ற சொல் தெய்வத்தின் தங்குமிடம் என்று மொழி பெயர்க்கப்பட்டுள்ளது.    
[ *சரிபார்ப்பு தோல்வியுற்றது* ]
திவிசீவி என்ற பெயரிலிலுள்ள என்ற இரண்டு சொற்களில் திவி என்றால் 'தீவு' எனவும், சீமா என்றால் தெலுங்கில் 'பகுதி' அல்லது 'நாடு' என்றும் பொருள்படும். திவிசீமா (தீவிசீமா எனவும் உச்சரிக்கப்படுகிறது) என்றால் 'தீவின் பகுதி' என்பதாகும்)

நிலவியல்
--------

திவிசீமா புலிகடாவில் (அவணிகட்டா) உருவாக்கப்பட்ட ஆற்று முகத்துவாரப் பகுதியில் அமைந்துள்ளது. இங்கு கிருட்டிணா ஆறு வங்காள விரிகுடாவில் இணைவதற்கு முன்பு இரண்டாக பிரிக்கப்பட்டுள்ளது. ஒன்று வங்காள விரிகுடாவின் கம்சலாதீவி (கொதுரு மண்டலம்) மற்றும் மற்றொன்று குல்லாலமோடா (நாகயலங்க மண்டலம்) அருகே இணைகிறது. 

இது கிருட்டிணா ஆறு மற்றும் அதன் நீர் வழங்கும் பகுதிகளுடன் இணைந்த ஒரு வளமான தாழ்வான சமவெளியாகும். விசயவாடாவில் உள்ள பிரகாசம் தடுப்பணையிலிருந்து எடுக்கப்பட்ட கால்வாய் பாசனத்தின் மூலம் இது பாசனம் செய்யப்படுகிறது. பாலகாயத்திப்பாவில் கிருட்டிணா ஆறு மற்றும் வங்காள விரிகுடாவின் சங்கமம் ஒரு வார இறுதியில் சுற்றுலாப் பயணமாகவும், ஒரு யாத்திரை மையமாகவும் உள்ளது. கடலை நோக்கி, திவிசீமா செழிப்பான சதுப்பு நிலங்களைக் கொண்டுள்ளது. மேலும், இது கிருட்டிணா வனவிலங்கு சரணாலயம் என்றும் அறிவிக்கப்படுகிறது.

சூறாவளி
-------

1977 ஆம் ஆண்டு நவம்பர் 19 ஆம் தேதி இந்த பிராந்தியத்தில் ஏற்பட்ட ஆந்திரா சூறாவளியின் போது எதிபாராதவகையில் மனித உயிர்களின் இழப்பு ஏற்பட்டது. இந்த இயற்கை பேரழிவின் விளைவாக 10,000 பேரும் 10,00,000 விலங்குகளும் இறந்ததாக மதிப்பிடப்பட்டுள்ளது. தப்பிப்பிழைத்தவர்கள் பெரும்பாலும் தன்னார்வ அமைப்புகள் மற்றும் அரசாங்க முயற்சிகள் காரணமாக மீட்கப்பட்டனர்.

குறிப்புகள்
-----------

1. ↑  Ravikumar, Aruna (14 August 2016). "A river of talent". *www.thehansindia.com*. 8 May 2019 அன்று பார்க்கப்பட்டது.
2. ↑  Diviseema Social Service Society
பங்குகளை வட்டத்தில் வெளியிடல்
-----------------------------

பங்குகளை அவற்றின் முக மதிப்பிற்கும் குறைத்து வெளியிடப்படுதல், பங்குகளை
வட்டத்திற்கு வெளியிடுதல் என்று கூறப்படுகிறது.

எடுத்துக்காட்டு
---------------

பங்கொன்றின் முகமதிப்பு ரூ.10 எனவும், அது ரூ.8க்கு வெளியிடப்படுவதாகவும் கொண்டால், பங்கு வெளியீட்டுத்
தள்ளுபடி ரூ.2 ஆகும். அதாவது வெளியீட்டு விலையினின்று முக மதிப்பைக் கழித்தால்
கிடைக்கும் தொகையே பங்கொன்றின் வட்டம் அல்லது தள்ளுபடி என்பதை உணரலாம்.

பங்குகளை வட்டத்தில் வெளியிட சில நிபந்தனைகள்
-------------------------------------------

* வட்டத்திற்கு வெளியிடவுள்ள பங்குகள் முன்னரே வெளியிட்ட பங்கு வகையைச்

சார்ந்ததாக இருக்க வேண்டும். ஆக, முதன்முதலில் வெளியிடும்பொழுதே ஒரு நிறுமம் தன்
பங்குகளை வட்டத்தில் வெளியிடக்கூடாது. கூடுதல் முதல் திரட்ட மறுபடியும் அதே வகைப்
பங்குகளை வெளியிடும்போது வட்டத்தில் வெளியிடலாம்.

* சாதாரண தீர்மானத்தின் மூலம் இதற்கு (இவ்வாறு பங்குகளை வட்டத்தில் வெளியிட)

அதிகாரம் தந்திருக்க வேண்டும்.

* இதற்கு மைய அரசின் ஒப்புதல் பெற்றிருக்க வேண்டும்.
* நிறுமம் நிறைவேற்றிய தீர்மானத்தில் உயர்ந்தளவு தள்ளுபடி வீதம் எவ்வளவில் இருக்க

வேண்டும் என்பதைக் குறிப்பிட்டுக் காட்ட வேண்டும். பங்கு ஒன்றின் முகமதிப்பில் 10
விழுக்காடுக்கு இது மிகக் கூடாது. சில சிறப்பான சூடிநநிலைகளில், மைய அரசு இதை
விடக் கூடுதல் வீதத்தில் வட்டம் அல்லது தள்ளுபடி இருக்க அனுமதி வழங்கும்.

* நிறுமம் தொழில் தொடங்க உரிமை கிடைத்த நாளிலிருந்து குறைந்தது ஓராண்டாவது

சென்றிருக்க வேண்டும்.

* மைய அரசு அனுமதித்த நாளிலிருந்து இரு மாதங்களுக்குள் பங்குளை வட்டத்தில்

வெளியிட வேண்டும்.

மேற்கோள்கள்
-----------
**இந்திரகாளி** (*Indirakali*)  என்பது தமிழிலுள்ள பாட்டியல் நூல்களுள் பழமையானதாகிய பன்னிரு பாட்டியல் என்னும் நூல் இந்திரகாளியம் என்னும் பாட்டியல் நூலினைச் சுட்டி அதிலிருந்து பல நூற்பாக்களைத் தொகுத்துள்ளது. வச்சணந்திமாலை என்னும் பாட்டியல் நூலின் உரை இந்திரகாளி என்னும் ஒரு பாட்டியல் நூலைக் குறிப்பிடுகிறது. நவநீதப்பாட்டியல் உரையும் இந்நூலைக் குறிப்பிட்டுள்ளது.

ஆசிரியர்
--------

இலக்கண நூலிலும் இலக்கண உரைகளிலும் குறிப்பிடப்பட்டுள்ள இந்திரகாளியம், இந்திரகாளி எனப்படும் நூலைச் சேர்ந்தனவாக அமைந்துள்ள நூற்பாக்களின் இயல்பையும், பொருளமைதியையும் நன்கு ஆராய்வோர் இவ்விரு பெயர்களும் ஒருவர் செய்த பாட்டியல் நூலையே குறிக்கும் எனக் கருதுகின்றனர். இதன் ஆசிரியர் **இந்திரகாளியார்** எனப்படுவார். நவநீதப்பாட்டியல் உரையில் அமைந்துள்ள "இந்திரகாளியனார் உரைத்தபடி" என்னுந்தொடர்கொண்டு இந்நூலாசிரியர் இந்திரகாளியனார் என்று வழங்கப்பட்டமையினை உணரலாம். இந்நூல் இப்பொழுது கிடைக்கவில்லை.

சிறப்பு
-------

பன்னிரு பாட்டியலில் 34 நூற்பாக்களும், வெண்பாப் பாட்டியல் உரையில் 6 நூற்பாக்களும், நவநீதப் பாட்டியல் உரையில் 5 நூற்பாக்களும் இடம்பெற்றுள்ளன. அடியார்க்கு நல்லார் குறிப்பிடும் குறிப்பிடும் இந்திரகாளியமும் இந்நூலும் வேறெனக் கருதுவோர் இந்நூலாசிரியர் சமணம் என்று கூறுகின்றனர். தமிழில் பாட்டியல் நூல்கள் தோற்றங்கொண்டபின் அவை இரு பிரிவுகளாகப் பிரிந்த மையலாயின. அவற்றுள் ஒரு பிரிவு அகத்தியர் நெறி என்றும், மற்றொரு பிரிவு இந்திரகாளியார் நெும் வழங்கப்பட்டன.

நவநீதப் பாட்டியல், சிதம்பரப்பாட்டியல் ஆகிய பாட்டியல் நூல்கள் அகத்தியர் நெறியையும், வச்சணந்திமாலை இந்திரகாளியார் நெறியையும் பின்பற்றி அமைந்தன. இந்நூல் பாட்டியல் நூல்கள் வரிசையில் முற்பட்டதன்றாயினும், பாட்டியலில் ஒரு புதிய நெறியைத் தோற்றுவித்து, அந்நெறியில் வச்சணந்திமாலை என்னும் பிறிதொரு பாட்டியல் நூல் வழிநூலாகத் தோன்றுவதற்குக் காரணமாக விளங்கியுள்ளது. இந்நூலாசிரியர் பெயரிலுள்ள இந்திரர் என்னும் பெயர் கொண்டும், இந்நூல் வச்சணந்தி மாலை என்னும் நூலுக்கு முதல் நூலாக இருப்பதுகொண்டும் இவர் சமணராவார் என்று சிலர் கருதுகின்றனர். அடியார்க்கு நல்லார் குறிப்பிடும் இந்திரகாளியமும் இந்நூலும் ஒருவரே செய்தன எனக் கருதுவோர் இவற்றின் ஆசிரியர் சமணர் என்னும் கருத்தை உடன்படாமல், இவர் வைதிக நெறியினராவார் என்று கருதுகின்றனர். யாமளேந்திரர் என்னும் பெயர் இந்திரயாமளர் என்னும் தொடர் முன் பின்னாக மாறி அமைந்தது என்றும், இச்சொல்லின் தமிழ்வடிவமே இந்திரகாளி என்பதாகுமென்றும், யாமளை காளியின் பெயர்களுள் ஒன்றாகும் என்றும், இத்தமிழ்ப் பெயரால் நூல் இந்திரகாளி எனப்பட்டது என்றும் கூறுகின்றனர். இந்நூல் கி.பி. 9ஆம் நூற்றாண்டில் தோன்றியது என்று கருதப்படுகிறது.

மேற்கோள்
--------

1. ↑  **வாழ்வியற் களஞ்சியம் தொகுதி மூன்று** தமிழ்ப் பல்கலைக் கழக வெளியீடு : 53-3 திருவள்ளுவராண்டு 2017 மார்கழி - சனவரி 1987 பக்கம் - 657
**ஜி. ஆர். தாமோதரன்** (பிறப்பு: பிப்ரவரி 20, 1914) கல்வியாளர், துணைவேந்தர், நிர்வாகி, நாடாளுமன்ற உறுப்பினர், மேலவை உறுப்பினர் என பன்முகத்தன்மை கொண்டவர்.

வாழ்க்கைக் குறிப்பு
-------------------

கோவையில் திவான் பகதூர் பி. எஸ். ஜி. ரங்கசாமி நாயுடு, கிருஷ்ணம்மாள் தம்பதிக்கு, 1914 பிப்ரவரி 20-ம் தேதி பிறந்தார். இந்திய தேசிய காங்கிரஸ் கட்சி சார்பில் போட்டியிட்டு 1951 ஆம் ஆண்டு பொள்ளாச்சி தொகுதியின் முதல் மக்களவை உறுப்பினராகத் தேர்ந்தெடுக்கப்பட்டார். 1958லிருந்து 1970வரை தமிழ்நாடு சட்ட மேலைவை உறுப்பினர். திரும்பவும் 1974லிருந்து 78வரை மேலவைக்குத் தேர்ந்தெடுக்கப்பட்டார். 1978 முதல் 1981 வரை சென்னை பல்கலைக்கழத்தில் துணை வேந்தராகவும் இருந்தார்..தமிழில் முதன்முதலாக அறிவியல் மற்றும் தொழில்நுட்பத்துக்கான மாத இதழை கலைக்கதிர் எனும் பெயரில் தொடங்கியவர் இவருடைய நூற்றாண்டு விழா 2014ம் ஆண்டு (1914-2014) கோவையில் கொண்டாடப்பட்டது.

மேற்கோள்கள்
-----------

1. ↑  ஆர்.கிருஷ்ணகுமார், ed. (20 பிப்ரவரி 2019). "கொங்கு மண்டலத்தின் கல்வித் துறை பிதாமகன்!- இன்று ஜி.ஆர்.தாமோதரன் 105-வது பிறந்த நாள்". தி இந்து தமிழ் நாளிதழ்.
2. ↑  விக்னேஷ்.அ, ed. (27 மார்ச் 2019). "பொள்ளாச்சி மக்களவைத் தொகுதி - அதிமுக வலுவாக இருந்த தொகுதியில் சரிகிறதா?". பிபிசி தமிழ் நாளிதழ்.
3. ↑  புலவர் செந்தலை ந.கவுதமன், ed. (2 January 2020). "தமிழ் மொழித் திருவிழா தமிழ் வாழ்வில் கோவை". தினமணி நாளிதழ். ​ zero width space character in `|quote=` at position 1 (உதவி)
**காதலன் யாரடி** 2014 பெப்ரவரியில் வெளிவந்த திரைப்படமாகும். இதை ராசேசு கிரவுன் இயக்கியுள்ளார். இப்படத்தில் சிவசித், சில்பா போன்ற பலர் நடித்துள்ளனர்.

கதைச்சுருக்கம்
--------------

மாயாவின் அம்மா ஒரு மாவட்டத்தின் ஆட்சியர். மாயா அதே மாவட்டத்தில் ஒரு கல்லூரியில் படித்து வருகிறார். இவருடன் சேது என்பவரும் படித்து வருகிறார். சேதுவும், சக்தியும் நண்பர்கள். சக்தி ஊர்திகளை பழுது பார்க்கும் கடை நடத்தி வருகிறார். மாயாவின் அம்மா ஒருநாள் மகிழுந்து குண்டுவெடிப்பில் கொல்லப்படுகிறார். இவருடைய சாவுக்கு தீவிரவாதிகள்தான் காரணம் என்று காவல்துறையும், பொதுமக்களும் நினைத்துக் கொண்டிருக்கின்றனர். தன்னுடைய தாயின் கொலைக்கு காரணமானவர்களை கண்டுபிடிக்க காவல்துறையிடம் சென்று மாயா புகார் கொடுக்கிறாள். 
புகாரின்மீது காவல்துறை நடவடிக்கை எடுக்க ஆரம்பிக்கிறது. தனிமையில் விடப்பட்ட மாயா, கொலை செய்தவரை கண்டுபிடிக்கும் முயற்சிக்கு கைகொடுக்குமாறு சேது மற்றும் சக்தியின் உதவியை நாடுகிறாள். அவர்களும் இவளுக்கு உதவி செய்வதாக கூறுகின்றனர். அதனால், அவர்களுடனே தங்கி விடுகிறாள்.

இதற்கிடையில் ஆட்சியர் மரணத்தை மீண்டும் தோண்டி எடுக்க காரணமாக இருந்த மாயாவை தீர்த்துக்கட்ட நாகா முடிவெடுக்கிறார். கொலையாளிகளால் தனக்கு ஆபத்து ஏற்படும் என்று எண்ணும் மாயா, சக்தியுடன் கேரளாவுக்கு பயணப்படுகிறாள். போகும் வழியிலேயே சக்திக்கு மாயா மீது காதல் வந்துவிடுகிறது. ஆனால், மாயாவோ வேறு ஒருவரை கனவில் நினைத்துக் கொண்டு இருக்கிறார்.

இறுதியில் மாயா தனது தாயின் மரணத்துக்கு காரணமானவர்களை கண்டுபிடித்து பழிவாங்கினாரா? சக்தியும் மாயாவும் காதலில் ஒன்று சேர்ந்தார்களா? என்பதே மீதிக்கதை.

மேற்கோள்கள்
-----------

1. ↑  "காதலன் யாரடி". மாலைமலர். 16 மார்ச் 2014 அன்று பார்க்கப்பட்டது.
தஞ்சையில் முதலாம் சரபோஜியின் உருவம்

**முதலாம் சரபோஜி** (English: Serfoji I; Marathi: सरफोजी १) (1675–1728) என்பவர் மராத்திய அரசரான தஞ்சாவூரின் முதலாம் ஏகோஜியின் புதல்வராவார். இவர் 1712 முதல் 1728 வரை தஞ்சாவூர்ரை தலைநகராக கொண்டு ஆண்டு வந்தார். இவர் மராத்திய ஆட்சிப்பகுதிகளை விரிவு படுத்தியதோடு பல இலக்கியங்கள் உருவாகவும் காரணமாயிருந்தார்.

இலக்கியம்
---------

சிவபரதம்

```
(Sivabharata) என்ற சமஸ்கிருத நூல் இவரின் முன்னோரான பேரரசர் வீர சிவாஜியின் வீரதீர பராக்கிரமங்களை உரைப்பதாகும். முதலாம் சரபோஜியின் காலத்தில் இது சிவாஜி சரித்திரம் என்று தமிழில் மொழிபெயர்க்கப்பட்டது.
```

இவரது ஆட்சிக்காலத்தில் தான் அபிராமி பட்டர் வாழ்ந்து வந்தார் என்றும் அபிராமி அந்தாதி, அபிராமி அம்மைப் பதிகம் போன்ற நூல்களை இயற்றினார் என்றும் வரலாறு இயம்புகிறது.

சிற்பம்
-------

இவருடைய காலத்தில் சக்கரபாணி கோயில் ஆக்கம் பெற்றுத் திகழ்ந்தது. இக்கோயில் மண்டபத்தில் சுமார் 6 அடி உயரமுடைய, நின்ற நிலையிலான அவருடைய பித்தளைச் சிற்பம் உள்ளது. அதற்கு அருகே சுமார் 3 அடி உயரமுடைய ஒரு பெண்ணின் உருவமும் பித்தளையில் உள்ளது. மராட்டியர் பாணியிலான தலைப்பாகை, நீண்ட அங்கிகளோடு கூடிய மராத்திய அரச உடை அணிந்து வலக் கையில் மலர் ஒன்றை ஏந்திய நிலையில் உள்ளார். மீசை மெலிந்து உள்ளது. அருகிலுள்ள பெண் இவருடைய மகளாக இருக்க வாய்ப்புள்ளது.

உசாத்துணை
---------

1. ↑  Subramanian, Pg. 40
2. ↑   குடவாயில் பாலசுப்பிரமணியன், சோழ மண்டலத்து வரலாற்று நாயகர்களின் சிற்பங்களும் ஓவியங்களும், தமிழ்ப்பல்கலைக்கழகம், தஞ்சாவூர், 1987, முதல் பதிப்பு, ப.307

|
|  |
| முன்னர்**முதலாம் ஷாஜி** | **தஞ்சாவூர் மன்னர்**1712–1728 | பின்னர்**துக்கோஜி** |
நாற்பத்தொன்பது பதங்களைக் கொண்ட தண்டிலம்
இந்தியச் சிற்ப மரபில் **தண்டிலம்** என்பது, 32 வகைகளாகச் சொல்லப்படும் தள அமைப்புக்களில் ஒன்று. இது ஒவ்வொரு பக்கமும் ஏழாகப் பிரிக்கப்பட்டு மொத்தம் நாற்பத்தொன்பது (7 x 7) பதங்களைக் (நிலத்துண்டு) கொண்டது. உண்மையில் இது உபபீடக அமைப்பின் கிழக்கு - மேற்கு, வடக்கு - தெற்கு ஆகிய அச்சுக்கள் பற்றி இழுத்து விரிவாக்கிய ஒரு வடிவம் ஆகும். இரு திசைகளிலும் அச்சை அண்டிய பதங்கள் மூன்று மடங்காக்கப்பட்டுள்ளன. இந்த அமைப்பில், நடுவில் வரக்கூடிய ஒன்பது பதங்கள் பிரம்மாவுக்கு உரியன. மீதியுள்ள நாற்பத்து எட்டுப் பதங்களுள் சில பதங்கள் ஒவ்வொன்றும் ஒவ்வொரு தேவருக்கு உரியவை. முதன்மைத் திசை அச்சுக்களை அண்டி அமையும் தேவர்களுக்கு மும்மூன்று பதங்கள் ஒதுக்கப்பட்டுள்ளன. 

பிரமனுக்கு உரிய பதத்தைச் சுற்றியுள்ள உட்புறச் சுற்றில் எட்டுத் தேவர்களுக்கு உரிய பதங்கள் உள்ளன. வெளிப்புறச் சுற்றில் 16 தேவர்களுக்கான பதங்கள் உள்ளன. உட்சுற்றில் வட கிழக்கில் இருந்து தொடங்கி மணிக்கூட்டுத் திசையாக ஆபவத்சன், ஆரியகன், சாவித்திரன், விவசுவதன், இந்திரன், மித்திரகன், உருத்திரன், பூதரன் ஆகியோருக்குரிய பதங்களும், வெளிச்சுற்றில் வடகிழக்கில் தொடங்கி மணிக்கூட்டுத் திசையாக ஈசன் (சிவன்), சயந்தன், ஆதித்தன், பிராசன், அக்கினி, விதாதன், யமன், பிருங்கராசன், பிதிர், சுக்கிரீவன், வருணன், சோசன், மாருதன், முக்கியன், சோமன், அதிதி ஆகிய தேவர்களுக்கு உரிய இடங்களும் காணப்படுகின்றன. இவர்களுள் ஆரியகன், விவசுவதன், மித்திரன், பூதரன், ஆதித்தன், யமன், வருணன், சோமன் ஆகிய தேவர்கள் ஒவ்வொருவரும் மூன்று பதங்களுக்கு அதிபதிகளாக உள்ளனர்.

குறிப்புகள்
-----------

1. ↑  Acharya, Prasanna Kumar. 2010. பக். 26.

உசாத்துணைகள்
------------

* Acharya, Prasanna Kumar. *Architecture of Manasara, Translated from Original Sanskrit Text*, New Barathiya Book Corporation, Delhi, 2010.
* பவுன்துரை, இராசு. *தமிழகக் கோயிற்கட்டடக்கலை மரபு - மயன் அறிவியல் தொழில்நுட்பம்*, மெய்யப்பன் பதிப்பகம், சிதம்பரம், 2004.

இவற்றையும் பார்க்கவும்
----------------------

* சிற்பநூல்களில் நிலப்பிரிவு வகைகள்
**சி. சண்முகம்** இலங்கை வானொலிக் கலைஞரும், நாடகாசிரியரும் ஆவார். இவர் வானொலி அறிவிப்பாளர் இராஜேஸ்வரி சண்முகத்தின் கணவர் ஆவார்.

யாழ்ப்பாணம், புங்குடுதீவைப் பிறப்பிடமாகக் கொண்ட சண்முகம் 1955 ஆம் ஆண்டில் இலங்கை வானொலியில் தட்டெழுத்தாளராகப் பணியாற்றிய போது நாடகத் துறையில் இவருக்கு நாட்டம் ஏற்பட்டது. இந்த ஆர்வத்தை இவருக்கு ஊட்டியவர்கள் சானா (சண்முகநாதன்), மற்றும் பொன்மணி குலசிங்கம் ஆகியோர் ஆவர். 1956 ஆம் ஆண்டு அரசாங்க சேவையில் சேர்ந்து சிறு கைத்தொழில் திணைக்களத்தில் 22 ஆண்டுகளும், சுற்றுலா, கிராமியத் தொழிற்துறை அபிவிருத்தி அமைச்சில் 13 ஆண்டுகள் பணியாற்றி ஓய்வு பெற்றார்.

வானொலி நாடகங்கள்
----------------

அரசாங்கத்தில் பணியாற்றிய போது இலங்கை வானொலியில் பகுதி நேர அறிவிப்பாளராகவும் பணியாற்றினார். 15 நிமிட, 30 நிமிட தொடர் நாடகங்கள் பலவற்றை எழுதியுள்ளார். தொடர் நாடகங்களில் *துணி விடு தூது*, *லண்டன் கந்தையா*, *நெஞ்சில் நிறைந்தவள்* ஆகியன 52 வாரங்களும், *அப்பாவும் மகனும்* 100 வாரங்களும் ஒலிபரப்பாகின.

மேடை நாடகங்கள்
--------------

இவரது முதலாவது மேடை நாடகம் *மனிதருள் மாணிக்கம்* 1957 சனவரியில் பம்பலப்பிட்டி சரசுவதி மண்டபத்தில் மேடையேறியது.

மேற்கோள்கள்
-----------

1. ↑  *வசந்த காலங்களில் மட்டும் தான் குயில்கள் கூவும், வானொலிக் குயிலுக்கோ வருடமெல்லாம் வசந்தம்*, ஷண், வீரகேசரி, மார்ச் 26, 2012
**தண்டாரணியம்** என்பது தண்டு ஆரணியம். இது இந்தியாவின் முதுகந்தண்டு போல அமைந்துள்ள தக்கணப் பீடபூமிக் காடுகள்.   

ஆடுகோட்பாட்டுச் சேரலாதன் பதிற்றுப்பத்து ஆறாம்பத்தின் பாட்டுடைத் தலைவன். இவன் தண்டாரணியத்துக் கோட்பட்ட வருடையைத் தொண்டியுள் தந்து கொடுப்பித்தான்.   

இந்தச் செய்தி இவனைப் பாடிய 10 பாடல்களில் இல்லை.   

"நாடுவரை அடுக்கத்து நாடு கைக்கொண்டு பொருது சினம் தணிந்த செருப் புகல் ஆண்மை"  என வரும் தொடரைக்கொண்டு விரித்துரைக்கப்பட்டதே வருடை என்னும் மலையாடு பிடித்துவந்த செய்தி. 

தண்டாரணியம் என்னும் சொல் தென்னிந்திய முதுகந்தண்டு போல் அமைந்துள்ள காடுகளைக் குறிக்கும் வகையில் பதிற்றுப்பத்து ஆறாம்பத்துக்கு அமைந்த பதிகத்தில் மட்டுமே உள்ளது. பத்துப்பாட்டு, எட்டுத்தொகை ஆகிய சங்கப்பாடல்களில் காணப்படவில்லை.   

ஆரணியம் என்னும் சொல் கூட சிலப்பதிகாரம் மணிமேகலை உட்பட எந்த நூலிலும் இல்லை.   

இந்த உண்மை பதிற்றுப்பத்து நூலுக்கு அமைந்த பதிகம் மிகப் பிற்பட்டது என்பதைக் காட்டுகிறது.   

வேதாரணியம் என்னும் ஊரின் பெயர் கூட ஏழாம் நூற்றாண்டு தேவாரத்தில் மறைக்காடு என்றே குறிப்பிடப்படுகிறது.   

கம்பராமாயணத்தில் ஆரணிய காண்டம் என்னும் தொகுப்பு உள்ளது.   

இவற்றையெல்லாம் இணைத்துப் பார்க்கும்போது தேவார காலத்துக்குப் பின்னர் கம்பராமாயண காலத்துக்கு முன்னர் தோன்றியது என்பது பொருத்தமானது.   

இப்படிப் பார்க்கும்போது பதிற்றுப்பத்துப் பதிகம் தோன்றிய காலமும் இதுவே என்பது தெளிவாகிறது.   

இதே பதிகத்தில் "கொடுப்பித்து" என வரும் வினைச்சொல்லில் உள்ள "இப்பி" என்னும் இடைச்சொல் வாய்பாடும் பதிகம் பிற்பட்டது என்பதைக் காட்டும் மற்றொரு சான்றாகும்.

அடிக்குறிப்பு
-------------

1. ↑  இதனை இக்காலத்தில் *தெக்கணம்* எனக் குறிப்பிடுகிறோம்
2. ↑  பதிற்றுப்பத்து பாடல் 55
2015 ஆம் ஆண்டு வைக்கோல் தொப்பியுடன் இசுடீவன் வைசுனெர்
**இசுடீவன் யே வைசுனெர்** (*Stephen J. Wiesner*; 1942 – ஆகத்து 12, 2021)) இசுரேல் நாட்டைச் சேர்ந்த ஓர் ஆராய்ச்சி இயற்பியலாளர் ஆவார். இயெரோம் வைசுனெருக்கும் இலயா வைசுனெருக்கும் மகனாக 1942 ஆம் ஆண்டு இவர் பிறந்தார்.

1960 ஆம் ஆண்டுகளின் பிற்பகுதியிலும் 1970 ஆம் ஆண்டுகளின் முற்பகுதியிலும் நியூயார்க்கில் உள்ள கொலம்பியா பல்கலைக்கழகத்தில் பட்டதாரி மாணவராக குவாண்டம் தகவல் கோட்பாட்டின் மிக முக்கியமான பல சிந்தனைகளைக் கண்டுபிடித்தார், துளிம குறிப்பு பகிர்வுக்கு வித்திட்ட துளிம பணம், தொடக்கக் கால தெளிவற்ற பரிமாற்றத்திற்கு எடுத்துக்காட்டான பல்கூட்டுச் செலுத்துகை, 
சிக்கலாக்கத்துடன் உதவக்கூடிய தகவல்தொடர்புக்கான முதல் மற்றும் மிக அடிப்படையான எடுத்துக்காட்டான மீயடர்த்தி குறியீட்டு முறை உள்ளிட்ட சிந்தனைகள் வைசுனர் கண்டுபிடித்த சில தகவல் பரிமாற்ற நுட்பங்களாகும். இந்த கண்டுபிடிப்புகள் பத்தாண்டுகளுக்கும் மேலாக வெளியிடப்படாவிட்டாலும், 1980 ஆம் ஆண்டுகள் மற்றும் 1990 ஆம் ஆண்டுகளில் கையெழுத்துப் பிரதி வடிவத்தில் பரவலாகப் பரவி குவாண்டம் தகவல் அறிவியலின் தோற்றத்தைத் தூண்டியது. 

அமெரிக்காவின் மாசசூசெட்சு மாநிலத்திலுள்ள பிரண்டிசு பல்கலைக்கழகத்தில் வைசுனெர் தனது இளநிலை பட்டப் படிப்பை முடித்தார். 2019 ஆம் ஆண்டு இவருக்கு மைக்கியசு குவாண்டம் பரிசு கிடைத்தது. சார்லசு எச் பென்னட்டு, கில்லசு பிரசார்து, ஆர்தர் ஈகெர்ட்டு, ஆண்டன் செய்லிங்கர் மற்றும் பான் இயான்வெய் ஆகியோருடன் கூட்டாக இப்பரிசு வைசுனெருக்கு வழங்கப்பட்டது. 2013 ஆம் ஆண்டு கிடைத்த தரவுகளின்படி சிடீபன் யே. வைசுனெர் எருசலேமில் கட்டுமானத் தொழிலாளியாகப் பணிபுரிந்து வந்தார் எனத் தெரிகிறது.

மேற்கோள்கள்
-----------

1. ↑  "Shtetl-Optimized » Blog Archive » Stephen Wiesner (1942-2021)".
2. ↑  How the Hippies Saved Physics: Science, Counterculture, and the Quantum Revival, by David Kaiser
3. ↑  Satell, Greg (July 10, 2016). "The Very Strange—And Fascinating—Ideas behind IBM's Quantum Computer". *Forbes*.
4. ↑  S.J. Wiesner, "Conjugate Coding", SIGACT News 15:1, pp. 78–88, 1983.
5. ↑  Bennett, C.; Wiesner, S. J. (1992). "Communication via one- and two-particle operators on Einstein–Podolsky–Rosen states". *Phys. Rev. Lett.* **69**: 2881. doi:10.1103/PhysRevLett.69.2881.
6. ↑  Scott, Aaronson (2013). *Quantum Computing Since Democritus*. Cambridge University Press. பக். 127. பன்னாட்டுத் தரப்புத்தக எண்:978-0521199568.. பார்த்த நாள்: 8 August 2018.
**இசுட்ரோன்சியம்-90** அல்லது **இசுட்ரான்சியம்-90** (ஸ்டிரான்சியம்-90; Strontium-90) என்பது இசுட்ரோன்சியம் தனிமத்தின் கதிரியக்கமுள்ள ஓரிடத்தான் (இலங்கை வழக்கு:சமதானி) ஆகும். இதன் வேதியியல் குறியீடு 90Sr. இது அணுக்கருப் பிளவு மூலம் உருவாகின்றது. அணு ஆயுதங்களில் இருந்தும் அணு விபத்துக்களின் போதும் ஏற்படும் சிதறலில் இவ்வோரிடத்தான் வெளிவிடப்படுகின்றது, இதைத்தவிர அணு ஆலைக் கழிவுகளிலும் உண்டாகின்றது. இசுட்ரான்சியம்-90 இன் அரைவாழ்வுக் காலம் 28.8 ஆண்டுகள்.

தொழிற்துறையில் கதிரியக்கத் தனிமத்தின் தேவைக்காகவும், மருத்துவத்தில் சிறிய அளவுத் தேவைகளுக்கும் பயன்படுகின்றது. இது எலும்புகளைப் பாதிக்கும் ஒரு கதிரியக்கத் தனிமமாக இருப்பதால் புற்றுநோயை உண்டாக்கவல்லது.

உயிரியல் விளைவுகள்
------------------

### உயிரியல் தொழிற்பாடு

இசுட்ரோன்சியம்-90 ஒரு "எலும்பு தேடி" ஆகும். இது காரக்கனிம மாழைகள் வகுப்பைச் சேர்ந்தமையால் கல்சியத்தின் வேதியல் தொழிற்பாட்டை ஒத்து உள்ளது. மாசுற்ற நீர் அல்லது உணவு மூலம் உடலை அடைந்த இசுட்ரோன்சியம்-90 இன் 70 - 80% கழிவகற்றல் மூலம் வெளியேறிவிடுகின்றது, ஒரு வீதமானது குருதியிலும் மெல் இழையங்களிலும் சேர, ஏறத்தாழ எஞ்சியிருக்கும் மிகுதி இசுட்ரோன்சியம்-90 எலும்புகளிலும் என்புமச்சையிலும் படிகின்றது. எலும்புகளில் இதன் தேக்கம் எலும்புப் புற்றுநோயையும் அதை அண்மித்துள்ள இழையங்களில் புற்றுநோயையும் உண்டாக்கும், இதைவிட குருதிப்புற்றுநோயும் உருவாகலாம். இசுட்ரோன்சியம்-90 உடலில் செறிவடைந்துள்ளதா என்பதை சிறுநீர்ப் பரிசோதனை மூலம் அறியலாம்.

சீசியம் (134Cs, 137Cs), அயோடின் (131I) ஓரிடத்தான்களுடன் சேர்ந்து செர்னோபில் அணு உலை விபத்தில் வெளிச்சிதறப்பட்ட மருத்துவ முக்கியத்துவம் வாய்ந்த கதிரியக்கத் தனிமமாக இசுட்ரோன்சியம்-90 விளங்குகின்றது. கல்சியத்தின் தொழிற்பாட்டை ஒத்து இருப்பதால் பாராதைராய்டு சுரப்பிகளில் உள்ள ஏற்பிகளில் இலகுவில் பிணைப்பை ஏற்படுத்திக்கொள்ளவல்லது.

மேற்கோள்கள்
-----------

1. ↑  Boehm, Bernhard O.; Rosinger, Silke, Belyi, David, Dietrich, Johannes W. (08 2011). "The Parathyroid as a Target for Radiation Damage". *New England Journal of Medicine* **365** (7): 676–678. doi:10.1056/NEJMc1104982. பப்மெட்:21848480.. பார்த்த நாள்: 19 August 2011.
**மொன் மாநிலம்** மியான்மர் அரசின் ஒரு நிர்வாகப் பிரிவு மாகாணம் ஆகும். இது கிழக்கில் கயின் மாநிலம், மேற்கில் அந்தமான் கடலும், வடக்கில் பகோ மாகாணமும் மற்றும் தெற்கில் தாநின்தாரீ மாகாணமும் எல்லைகளாக சூழப்பட்டுள்ளது. தென்கிழக்கு முனையில் தாய்லாந்தின் காஞ்சனபுரி மாகாணத்துடன் ஒரு குறுகிய எல்லையும் உள்ளது. நிலப்பகுதி 12,155 கிமீ2 ஆகும். தாவநா மலைத்தொடர் மாநிலத்தின் கிழக்கு பக்கம் NNW–SSE என்ற திசையில் செல்வதால், கயின் மாநிலத்துடன் ஒரு இயற்கையான எல்லையாக அமைந்துவிட்டது. மொன் மாநிலம், காலிகுக், வ கயுன் மற்றும் கயுன்மகி தீவு போன்ற சிறிய தீவுகளை கொண்டுள்ளது, மொத்தம் 566 கிமீ நீலமான கடற்கரையை கொண்டுள்ளது. 

மொன் மாநிலத்தின் தலைநகரம் *மவலாமைநி*

வரலாறு
------

காலநிலை மற்றும் வானிலை
----------------------

மொன் மாநிலம் ஒரு வெப்பமண்டல காலநிலை கொண்ட பகுதியில் உள்ளது. புவியியல் ரீதியாக குறைந்த அட்சரேகை மண்டலத்தில் அமைந்துள்ளது மற்றும் கடல் அருகே அமைந்துள்ளது. மாநிலத்தில் வெப்பநிலைகளில் சிறிய மாற்றங்கள் மட்டுமே உள்ளன. சனவரி மாதத்தின் சராசரி வெப்பநிலை 78° F (25.6° C) மற்றும் ஏப்ரல் மாதத்தில் 85° F (29.4° C) ஆகும். மவலாமைனின் வருடாந்தர மழைப்பொழிவின் அளவு சராசரி 190 அங்குலம் (4.8 மீ) மற்றும் தடானில் சராசரி 217 அங்குலங்கள் (5.5 மீ) ஆகும். ஜூலை மற்றும் ஆகத்து மாதங்களில் மழைப்பொழிவு அதிகமாக உள்ளது.

மேலும் பார்க்க
--------------

* மண்தாலே பிரதேசம்
* யங்கோன் பிரதேசம்

மேற்கோள்கள்
-----------

1. ↑   *Census Report*. The 2014 Myanmar Population and Housing Census. **2**. Naypyitaw: Ministry of Immigration and Population. May 2015. பக். 17. .

வெளிப்புற இணைப்புகள்
--------------------
**சி. சண்முகவேல்** ஓர் இந்திய அரசியல்வாதியும், தமிழகத்தின் முன்னாள் சட்டமன்ற உறுப்பினரும் ஆவார். இவர் 2001 ஆம் ஆண்டுகளில் நடந்த சட்டமன்றத் தேர்தலில், மடத்துக்குளம் சட்டமன்றத் தொகுதியிலிருந்தும், பின்னர் 2006 ஆம் ஆண்டு சட்டமன்றத் தேர்தலில், உடுமலைப்பேட்டை தொகுதியிலிருந்தும், அண்ணா திராவிட முன்னேற்றக் கழக வேட்பாளராக போட்டியிட்டு, தமிழ்நாடு சட்டசபைக்குத் தேர்ந்தெடுக்கப்பட்டார். அதில் அவர் ஒரு குறுகிய காலத்தில் மட்டுமே  அமைச்சராக பணியாற்றினார்.

இவர் முன்னாள் கிராமப்புற தொழில்துறை அமைச்சர் ஆவர். இவரது மோசமான ஆட்சிக் காரணமாக மூன்றாவது அமைச்சரவை மறுசீரமைப்பு மூலம் ஐந்து மாதகாலப்பகுதியிலேயே அன்றைய முதல்வரான ஜெயலலிதாவால்  பணி நீக்கம் செய்யப்பட்டார்.

மேற்கோள்கள்
-----------

1. ↑  2001 Tamil Nadu Election Results, Election Commission of India
2. ↑  "2006 Tamil Nadu Election Results, Election Commission of India" (PDF). 2018-06-13 அன்று மூலம் (PDF) பரணிடப்பட்டது. 2017-07-04 அன்று பார்க்கப்பட்டது.
3. ↑  "Jayalalithaa sacks six Tamil Nadu ministers". *NDTV*. PTI. 4 November 2011.. பார்த்த நாள்: 2017-05-04.
**பண்டிட் கோவிந்த் பல்லாப் பந்த் உயர் குத்துயர உயிரியல் பூங்கா** (*G. B. Pant High Altitude Zoo, Nainital*), உத்தராகண்டம் மாநிலம் நைனித்தாலில் அமைந்துள்ள உயரமான இடத்தில் உள்ள உயிரியல் பூங்கா ஆகும். 1984-ல் நிறுவப்பட்ட இந்த உயிரியல் பூங்கா 1995-ல் பொதுமக்களுக்குத் திறக்கப்பட்டது. இந்த உயிரியல் பூங்கா கடல் மட்டத்திலிருந்து சுமார் 2,100 மீட்டர்கள் (6,900 அடி) உயரத்தில் *சேர்கா தண்டா* மலையில் 4.6 எக்டேர்கள் (11 ஏக்கர்கள்) அமைந்துள்ளது. டார்ஜீலிங் மற்றும் சிக்கிம் தவிர வட இந்தியாவில் உள்ள ஒரே உயரமான உயிரியல் பூங்கா இதுவாகும். பல ஆண்டுகளாக இது ஒரு பிரபலமான சுற்றுலாத்தலமாக மாறியுள்ளது.

வரலாறு
------

இந்த மிருகக்காட்சிசாலை 1984-ல் நிறுவப்பட்டது. இருப்பினும் இது சூன் 1995 அன்று பார்வையாளர்களுக்காகத் திறக்கப்பட்டது. 

நைனித்தால் உயிரியல் பூங்காவில் 2001ஆம் ஆண்டு முதல் நவம்பர் 2011-ல் இறக்கும் வரை இந்தியாவின் ஒரே சைபீரியப் புலி இருந்தது. குணால் என்று பெயரிடப்பட்ட இந்தப் புலி, 1997-ல் டார்ஜீலிங்கிலிருந்து கொண்டு வரப்பட்ட ஒரு இணை புலிகளில் ஒன்றாகும். இன்னொரு புலி மகேசு ஆகும். இந்தப் புலி 2001-ல் இறந்தது.

கண்ணோட்டம்
----------

இந்த மிருகக்காட்சிசாலையில் இமயமலையில் அழிந்து வரும் பல விலங்குகள் உள்ளன. இங்கு வங்காளப் புலி, இமாலய ஓநாய், கடமான், சிறுத்தைப் பூனை மற்றும் இமயமலை கருப்புக் கரடி போன்ற விலங்குகள் உள்ளன. இது கலிஜ் பகட்டு வண்ணக்கோழி, லேடி ஆம்ஹெர்ஸ்ட் பகட்டு வண்ணக்கோழி, பச்சைக்கிளி, பொன்னிற பெருஞ்செம்போத்து மற்றும் சிவப்புக் காட்டுக்கோழி போன்ற உயரமான இடங்களில் வாழக்கூடிய பறவைகளும் காணப்படுகின்றன.

மிருகக்காட்சிசாலையில் விலங்குகளுக்கான இரவு தங்குமிடங்கள் உள்ளன. மேலும் குளிர்கால மாதங்களில் பறவை அடைப்புகளில் குளிரின் பாதிப்பினைக் குறைப்பதற்காகத் திரைச்சீலைகள் போடப்படுகின்றன.

நிலவியல்
--------

இந்த உயிரியல் பூங்கா கடல் மட்டத்திலிருந்து சுமார் 2,100 முதல் 2,150 மீட்டர்கள் (6,890 முதல் 7,050 அடி) வரை) உயரத்தில் அமைந்துள்ளது. சிவாலிக் மற்றும் மத்திய இமயமலை மலைத்தொடருக்கு இடையே இது அமைந்துள்ளது. பசுமையான கருவாலி மரம், *குபிரசஸ்* மற்றும் இரண்டு கருவாலி சிற்றின மரங்களும் இங்குக் காணப்படுகின்றன.

போக்குவரத்து
------------

நைனிடாலில் உள்ள டாலிட்டால் பேருந்து நிலையத்திலிருந்து உயிரியல் பூங்கா சுமார் 2 கிலோமீட்டர்கள் (1.2 mi) ) தொலைவில் அமைந்துள்ளது. மிருகக்காட்சிசாலைக்கு செல்லும் செங்குத்தான சாலையில் வாகனத்தில் பயணிக்கலாம். இருப்பினும் பல சுற்றுலாப் பயணிகள் மலையில் நடந்து செல்கின்றனர்.

மிருகக்காட்சிசாலை திறந்திருக்கும் நேரம்: வெள்ளி முதல் புதன் வரை: காலை 10.00 - மாலை 4.30

மேற்கோள்கள்
-----------

1. 1 2  "Nainital' Pt. G. B. Pant High altitude Zoo is a big tourist attraction". Newstrack. 4 December 2008. .
2. ↑  
"Search Establishment". *cza.nic.in*. CZA. 21 May 2012 அன்று பார்க்கப்பட்டது.
3. ↑  Official web site
4. ↑  Introduction பரணிடப்பட்டது 8 மார்ச் 2012 at the வந்தவழி இயந்திரம் Official website.
5. ↑  "Lone Siberian tiger dies in Nainital Zoo". *The Pioneer* (Delhi). 21 November 2011.. பார்த்த நாள்: 25 December 2011.
6. ↑  "Kumaon Briefs: Honey, eggs for park animals". *The Tribune*. 3 January 2012. .
தமிழ் இலக்கணத்தில் **கொற்றவை நிலை** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். போருக்குச் செல்லும் வேந்தன் வெற்றி பெறுவதற்கான கொற்றவையின் அருள் குறித்துக் கூறுவது இது. இதனால் இது கொற்றவை நிலை எனப் பெயர் பெற்றது. எனினும் இத்துடன் போருக்குச் செல்லும் வீரர்களது போர்த்திறம் குறித்துக் கூறுவதும் இத்துறையுள் அடங்கும்.

  

இதனை விளக்க, நீண்ட தோளினையுடைய வேந்தன் வெற்றி பெறுவானாக என்று நல்ல பொருட்கள் நிரம்பிய பாத்திரத்தை உயர்த்திப் பகிவரைப் புறமுதுகிட வைக்கும் கொற்றவைத் தெய்வத்தின் நிலையைக் கூறியது என்னும் பொருள்படும்; 

  

*நீள்தோளான் வென்றி கொள்கென நிறைமண்டை வலனுயரிக்"*
*கூடாரைப் புறங்காணும் கொற்றவைநிலை யுரைத்தன்று*

  

என்னும் பாடலும், வலிமையுடைய வீரர்கள் செய்யும் தொழில் பற்றிக் கூறுவதும் இத்துறையைச் சார்ந்தது என அறிவில் மிக்கோர் கூறுவர் என்னும் பொருள்படும் பின்வரும் பாடலும், புறப்பொருள் வெண்பாமாலையில் வருகிறது.

  

*மைந்துடை ஆடவர் செய்தொழில் கூறலும்*
*அந்தமில் புலவர் அதுஎன மொழிப*

எடுத்துக்காட்டுகள்
------------------

*அணங்குடை நோலை பொரிபுழுக்கல் பிண்டி*
*நிணங்குடர் நெய்த்தோர் நிறைத்துக் - கணம்புகலக்*
*கையிரிய மண்டைக் கணமோடி காவலற்கு*
*மெய்யிரியத் தான்முந் துறும்*
- புறப்பொருள் வெண்பாமாலை 39(1).

  

*தமருள் தாலையாதல் தார்தாங்கி நிற்றல்*
*எமருள்யாம் இன்னமென் றெண்ணல் - அமரின்*
*முடுகழலின் முந்துறுதல் முல்லைத்தார் வேந்தன்*
*தொடுகழல் மைந்தர் தொழில்*
- புறப்பொருள் வெண்பாமாலை 39(2).

குறிப்பு
--------

1. ↑  இராமசுப்பிரமணியன், வ. த. 2009. பக். 67-68

உசாத்துணைகள்
------------

* இராமசுப்பிரமணியன், வ. த. புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
* கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.

இவற்றையும் பார்க்கவும்
----------------------

* பொருள் இலக்கணம்
**சி. கே. இரவுல்ஜி** என்பவர் குஜராத் மாநிலத்தைச் சேர்ந்த இந்திய அரசியல்வாதி ஆவார். இவர் குசராத்து சட்டமன்றத்திற்கு மூன்று முறை உறுப்பினராகத் தேர்ந்தெடுக்கப்பட்டு தற்பொழுது அமைச்சராக உள்ளார். இரவுல்ஜி பாரதிய ஜனதா கட்சியின் உறுப்பினராக உள்ளார்.

பணி
---

  

இரவுல்ஜி குசராத் சட்டப் பேரவையின் மூன்றாவது முறையாக உறுப்பினராக உள்ளார். 2007, 2012 மற்றும் 2017-ல் இவர் கோதாரா சட்டமன்ற உறுப்பினராகப் பிரதிநிதித்துவப்படுத்துகிறார். இவர் அக்டோபர் 2017-ல் இந்தியத் தேசிய காங்கிரசிலிருந்து விலகிப் பாரதிய ஜனதா கட்சியில் சேர்ந்தார்.

குசராத்து வன்முறை 2002 வழக்கில் கூட்டுப் பலாத்காரம் மற்றும் கொலை தண்டனை விதிக்கப்பட்ட குற்றவாளிகள் தாக்கல் செய்த தண்டை நீக்க விண்ணப்பத்தைப் பரிசீலித்த குழுவில் சி. கே. இரவுல்ஜி உறுப்பினராக இருந்தார். குற்றவாளிகள் பதினான்கு ஆண்டுகள் சிறைத்தண்டனை அனுபவித்த பிறகு, விடுவிக்கும் மனுவை ஏற்கும்படி குழு பரிந்துரைத்தது. இந்தக் குழுவின் பரிந்துரையால் 14 ஆண்டுகள் சிறைவாசத்துக்குப் பிறகு குற்றவாளிகள் விடுவிக்கப்பட்டனர்.

தனிப்பட்ட வாழ்க்கை
------------------

இரவுல்ஜி ஜெய்னாபென் என்பாரை மணந்தார். இத்தம்பதிக்கு இரண்டு குழந்தைகள் உள்ளனர். 26 செப்டம்பர் 2017 அன்று, இரவுல்ஜியின் குடியிருப்புக்கு அருகில் ஒரு சிறுத்தை காணப்பட்டது. இச்சிறுத்தை மூன்று நாட்களுக்குப் பிறகு பிடிபட்டது.

சர்ச்சைப் பேச்சு
----------------

ஆகத்து 19, 2022 அன்று, பில்கிசு பானோ வழக்கில் தண்டனை பெற்ற 11 பேரின் நடத்தை நன்றாக இருப்பதாக இரவுல்ஜி சர்ச்சைக்குரிய வகையில் விவரித்தார். இவர்கள் குற்றம் செய்தார்களா இல்லையா என்பது எனக்குத் தெரியாது என்றார். இரவுல்ஜி மேலும் "இவர்கள் பிராமணர்கள் மற்றும் பிராமணர்கள் நல்ல *சமஸ்காரம்* கொண்டவர்கள் என்று அறியப்படுகிறார்கள்" எனத் தெரிவித்தார்

மேற்கோள்கள்
-----------

1. ↑  "C.K Raulji Victory Time". *Daily News and Analysis*. 14 December 2016 அன்று பார்க்கப்பட்டது.
2. ↑  "C.K Raulji Question in Gujarat Assembly". *The Financial Express*. 14 December 2016 அன்று பார்க்கப்பட்டது.
3. ↑  "Promote Gujarat Tourism". *Business Standard*. 14 December 2016 அன்று பார்க்கப்பட்டது.
4. ↑  "Congress MLA CK Raulji". *The Times of India*. 14 December 2016 அன்று பார்க்கப்பட்டது.
5. ↑  "Winners of Gujarat Assembly Election". *oneindia.com*. 14 December 2016 அன்று பார்க்கப்பட்டது.
6. ↑  "Winners of Gujarat Assembly Election". *oneindia.com*. 14 December 2016 அன்று பார்க்கப்பட்டது.
7. ↑  "Resign Congress Party". *scroll.in*. 12 August 2017 அன்று பார்க்கப்பட்டது.
8. ↑  "Got Ticket from BJP". *firstpost.com*. 23 November 2017 அன்று பார்க்கப்பட்டது.
9. ↑  "C.K Raulji (Winner) Panchmahal (Godhra)". *myneta.info*. 14 December 2016 அன்று பார்க்கப்பட்டது.
10. ↑  "Leopard at MLA's house caged". *The Times of India* (ஆங்கிலம்). September 30, 2017. 2021-03-03 அன்று பார்க்கப்பட்டது.

வெளி இணைப்புகள்
---------------

* குஜராத் சட்டமன்றம் பரணிடப்பட்டது 2017-09-18 at the வந்தவழி இயந்திரம்
**மொன்ட்கிலேயர்** (**Montclair**) என்பது ஐக்கிய அமெரிக்க நாடுகளில் அமைந்துள்ள நியூ ஜேர்சி மாநிலத்தின் எசுசெக்சு கவுன்டியில் அமைந்துள்ள ஒரு நகரியமாகும்.

பரப்பளவு
--------

2010இன் மதிப்பீட்டின் அடிப்படையில் இச்சிறுநகரம் 6.32 சதுர கிலோ மீற்றர் பரப்பளவைக் கொண்டுள்ளது. இதில் 0.01 சதுர கிலோ மீற்றர் பிரதேசம் நீரினால் சூழப்பட்டுள்ளது. மிகுதி 6.31 சதுர கிலோ மீற்றர் பிரதேசம் நிலத்தினாலும் சூழப்பட்டுள்ளது.

மக்கள் தொகை
-----------

2010 ஆம் ஆண்டில் இடம்பெற்ற ஐக்கிய அமெரிக்க நாடுகளின் மக்கள் தொகைக் கணக்கெடுப்பின் அடிப்படையில், இந்நகரத்தின் மக்கள் தொகை 37,669 ஆகும். மொன்ட்கிலேயர் நகரத்தின் மக்கள் தொகை அடர்த்தி ஒரு கிலோ மீற்றருக்கு 5,971.2 குடிமக்கள் ஆகும்.

மேற்கோள்கள்
-----------

1. ↑  Profile of General Demographic Characteristics: 2010 for Belleville township, Essex County, New Jersey பரணிடப்பட்டது 2012-04-02 at the வந்தவழி இயந்திரம், New Jersey Department of Labor and Workforce Development. Accessed March 3, 2012.
2. ↑  Census 2010: Essex County, *Asbury Park Press*. Accessed June 3, 2011.
**இந்திய கதிரியக்க ஓரிடத்தனிம தொழிநுட்ப வாரியம்**, (*Board of Radiation and Isotope Technology*) என்பது இந்திய அணு சக்தித்துறையின் கீழ், மும்பை நகரத்தை தலைமை அலுவலகமாகக் கொண்டு செயல் படும் ஒரு அமைப்பாகும். நடுவண் அரசின் திட்டக் குழு இந்திய அரசின் அறிவுரைகளைக் கருத்தில் கொண்டு நாட்டின் திட்டங்களை உருவாக்கி அதற்கான வழிமுறைகளையும், செயல்முறைகளையும் பரிந்துரைகின்றன. இதன் அடிப்படையில், **இந்திய கதிரியக்க ஓரிடத்தனிம தொழிநுட்ப வாரியம்**, அணு சக்திப் பயன்பாட்டைச்சார்ந்த நாட்டின் ஐந்தாண்டுத் திட்டங்கள், ஓராண்டிற்கான திட்டங்கள், இதர திட்டப்பணிகள் ஆகியவற்றை பாதுகாப்பான முறையில் செயல்படுத்துவதற்கான வழிமுறைகளை ஆராய்ந்து அரசுக்கு பரிந்துரைக்கின்றது. அணு சக்திதுறையின் கீழ் செயல்படும் வெவ்வேறு துறைகளின் செயல்பாடுகளையும் கண்காணித்து, மேற்பார்வையிட்டு, கட்டுப்படுத்தவும் செய்கிறது. திட்டங்களின் செயல்பாடுகளை சரியான முறையில் ஒருங்கிணைத்து நடைமுறைப்படுத்துகிறது. அறிவியல், தொழில் நுட்பம் சார்ந்த விவகாரங்கள், குழப்பங்கள் ஆகியவற்றை தீர்த்து வைக்கிறது.

இந்த அமைப்பு பல வகையான கதிரியக்க ஓரிடத்தனிமப் பொருட்களையும் இந்தியாவில் தயாரித்து, அவற்றை அணு சக்தித்துறையின் கீழ் செயல்படும் நிறுவனங்களுக்கு வழங்கி வருகிறது. அவற்றில் சில கதிரியக்க வேதிப்பொருட்களும், (radiochemicals) கதிர்வீச்சு மூலக்கருவிகள், காமா கதிரியக்க வரைவியல் கருவிகள் ஆகியவையும் அடங்கும். இவற்றில் சில ஆய்வுக்கூடங்களில் பயன்படுபவை யாகும், இது போன்ற கருவிகளையும், வேதிப்பொருட்களையும் வெளிநாடுகளுக்கும் வழங்கி வருகின்றனர்.

மேற்கோள்கள்
-----------

1. ↑  ^ "BRIT NewsHighlights"
2. ↑  ^ USA. "Teletherapy sources with imported and indigenous 60Co activity"
3. ↑  ^ BRIT Board
4. ↑  ^ DAE. "Board of Radiation & Isotope Technology"

| * பா
* உ
* தொ
இந்தியாவில் அணுசக்தி |
| --- |
| அணுமின் நிலையங்கள் | கைகா **·** ஹெச். பி. என். ஐ **·**  கக்ரபார் **·**  கூடங்குளம் **·**  கல்பாக்கம் **·**  கோட்டா **·**  தாராப்பூர்  **·**  நரோரா  |
| அணு ஆராய்ச்சி | பார்க் **·**  சைரஸ் **·**  துருவா  **·**  கமினி **·**  இந்திரா காந்தி அணு ஆராய்ச்சி மையம் (IGCAR) **·**  பிளாசுமா ஆராய்ச்சி நிறுவனம் **·**  கனநீர் வாரியம் **·**  வேறுபடு ஆற்றல் சுழல்முடுக்கி மையம் **·**  கல்பாக்கம் அணுக்கரு மீள்உருவாக்கு நிலையம் |
| அமைப்புகள் | இந்திய அணுசக்திப் பேரவை **·**  அணுசக்தி கட்டுப்பாட்டு வாரியம்(AERB) **·**  அணு சக்தித்துறை **·**  இந்திய அணுசக்திக் கழகம் **·**  இந்திய கதிரியக்க ஓரிடத்தனிம தொழிநுட்ப வாரியம்  **·**  பாவினி  **·**  அணு ஆற்றலுக்கு எதிரான மக்கள் போராட்டம் |
| அணுகுண்டு சோதனைகள் | சிரிக்கும் புத்தர் **·** சக்தி நடவடிக்கை |
| ஏனைய தலைப்புகள் | இந்திய ஆற்றல் கொள்கை **·**  இந்திய அமெரிக்க உடன்பாடு  **·**  மூன்று கட்டத் திட்டம் **·**  விரிவாக்கத் திட்டங்கள் |
| இந்தியாவின் மின்சாரத்துறை **·**  இந்தியாவின் காற்றுத் திறன் துறை **·**  இந்தியாவின் சூரிய ஆற்றல் துறை |
**பண்டுவாசுதேவன்** (கி.மு. 504-474) அல்லது **பண்டுவாசுதேவ** இலங்கையின் முதலாவது அரச மரபின் இரண்டாவது அரசனாவான். இவன் முதலாவது அரச மரபைத் தோற்றுவித்தவனும் முதல் அரசனுமான கலிங்க இளவரசன் விஜயனின் உடன்பிறந்தான் மகன் என மகாவம்சம் குறிப்பிடுகிறது. ஆனால் மகாவம்சத்துக்கு முன்னர் இயற்றப்பட்ட தீபவம்சம் இவனை **பண்டு**வாசன் என்று குறிப்பிடுவதைக் கொண்டு இவன் பாண்டிய நாட்டில் இருந்து வந்தனர் என்றும் வரலாற்றறிஞர்கள் வாதிடுகின்றனர். இதற்கு ஆதாரமாக விஜயன் பாண்டியனின் மகளை மணந்ததைக் குறிப்பிட்டு மீண்டும் இலங்கையை ஆள ஆட்சியாளர் இல்லை என்பதால் பண்டுவாசனை பாண்டியன் இலங்கைக்கு அனுப்பியதாக குறிப்பிடுகின்றனர். கி.மு 505 இல் விஜயன் வாரிசு இல்லாமல் இறந்தான்.

மகாவம்சம் கூறும் பண்டுவாசுதேவன் இலங்கை வரவு
-------------------------------------------

சிறிது கால இடைவெளியின் பின்னர் கலிங்கநாட்டில் இருந்த பண்டுவாசுதேவன் அழைத்து வரப்பட்டு முடி சூட்டப்பட்டான். இளவரசன் பண்டுவாசுதேவன் பிரபுத்துவ குடும்பங்களைச் சேர்ந்த இளைஞர்களான உதவியாளர்களுடன் வந்ததாக இலங்கைச் சரித்திரம் கூறும் நூலான மகாவம்சம் கூறுகின்றது. கலிங்க நாட்டிலிருந்து வந்த இளவரசியான புத்தகாஞ்சனா என்பவளை பண்டுவாசுதேவன் மணம் செய்துகொண்டான். புத்தகாஞ்சனா பண்டைய அரச குடும்பத்தைச் சேர்ந்தவனும் புத்தரின் ஒன்றுவிட்ட சகோதரனுமான *பாண்டா* என்னும் அரசனுடைய மகளாவாள். இவனுக்குப் பத்து ஆண் மக்களும், உம்மத சித்தா என்னும் ஒரு பெண் பிள்ளையும் இருந்தனர். மூத்த மகன் அபய என்பவனாவான். இவனது இறப்பின் பின்னர் இவனது மூத்த மகன் அபய அரசனானான்.

மேற்கோள்களும் குறிப்புகளும்
---------------------------

1. ↑  மயிலை சீனி. வேங்கடசாமி (2007, திருவள்ளுவர் ஆண்டு - 2038). *சங்ககாலத் தமிழக வரலாறு - 2*. சென்னை: மீனா கோபால் பதிப்பகம். பக். (209 - 211)/232.

இவற்றையும் பார்க்கவும்
----------------------

* ஆட்சியாளர் பட்டியல், இலங்கை
குரோகோனிக் அமிலம் மூன்று C=O குழுக்களைக் கொண்டிருப்பதால் இதுவொரு டிரைகீட்டோன்
**டிரைகீட்டோன் அல்லது டிரையோன்** *(Triketone or Trione)* என்பது மூன்று கீட்டோன் வேதி வினைக்குழுக்களைக் கொண்டிருக்கும் ஒரு மூலக்கூறைக் குறிக்கும்.

வளையபுரோப்பேன்டிரையோன், பார்பிட்யூரிக் அமிலம், டிரையசீன் சயனூரிக் அமிலம் போன்றவை எளிய டிரைகீட்டோன்களாகும். குரோகோனிக் அமிலத்தில் ஐதராக்சி குழுக்கள் உள்ளன. நின்னைதரீனில் ஒரு கீட்டோன் குழு நீரேற்றப்பட்டிருக்கும்.

டிரையூரெட் உள்ளிட்ட நேரியல் டிரைகீட்டோன் சேர்மங்கள் அடுத்தடுத்த மூன்று கார்பனைல் குழுக்களுடன் மெசுவாக்சாலிக் அமிலம் மற்றும் டையாக்சோசக்சினிக் அமிலம் ஆகியனவற்ரைக் கொண்டுள்ளன. இவை டைகார்பாக்சிலிக் அமிலங்கள் எனவும் கீட்டோனிக் அமிலங்கள் என்றும்கூடக் கருதப்படுகின்றன. டைபீனைல்டிரைகீட்டோன், டைபீனைல்டெட்ராகீட்டோன் மற்றும் டிரைகீட்டோபென்டேன் உள்ளிட்ட டிரைகீட்டோன்கள் 1901 ஆம் ஆண்டுகளில் அறியப்பட்டவையாகும் .

இவற்றையும் காண்க
----------------

* டைகீட்டோன்

மேற்கோள்கள்
-----------

1. ↑  Sachs, Franz; Barschall, Hermann (May 1901). "Ueber das Triketopentan. I". *Berichte der deutschen chemischen Gesellschaft* **34** (2): 3047–3054. doi:10.1002/cber.190103402273.
**லால் கோபால்கஞ் நிந்தௌரா** *(Lal Gopalganj Nindaura)* என்பது இந்தியாவின் உத்தரப்பிரதேச மாநிலத்தில் இருக்கும் அலகாபாத் மாவட்டத்தில் உள்ள ஒரு நகரம் மற்றும் நகரப் பஞ்சாயத்தும் ஆகும்.

மக்கள் தொகையியல்
----------------

2001 ஆம் ஆண்டு எடுக்கப்பட்ட இந்திய மக்கள் தொகை கணக்கீட்டின்படி இந்நகரின் மக்கள் தொகை 22,739 ஆகும். இம்மக்கள் தொகையில் 53 விழுக்காடு நபர்கள் ஆண்கள் மற்றும் 47 விழுக்காடு நபர்கள் பெண்கள் ஆவர். லால் கோபால்கஞ் நிந்தௌரா நகரின் படிப்பறிவு சதவீதம் 50% ஆகும். இது நாட்டின் சராசரி படிப்பறிவு சதவீதமான 59.5% என்பதை விட குறைவாகும். படிப்பறிவில் ஆண்களின் சதவீதம் 59% மற்றும் பெண்களின் படிப்பறிவு சதவீதம் 41% ஆகும். மக்கள் தொகையில் 18 சதவீதத்தினர் ஆறு வயதிற்கு உட்பட்டவர்களாக உள்ளனர்.

மேற்கோள்கள்
-----------

1. ↑  "Census of India 2001: Data from the 2001 Census, including cities, villages and towns (Provisional)". Census Commission of India. 2004-06-16 அன்று மூலதளத்திலிருந்து பரணிடப்பட்டது எடுக்கப்பட்டது. 2008-11-01 அன்று பார்க்கப்பட்டது.
2. ↑  "Lalgopal Ganj Pin code". citypincode.in. 2014-07-14 அன்று மூலம் பரணிடப்பட்டது. 2014-05-19 அன்று பார்க்கப்பட்டது.